Kötvények jegyzését segítette elő jogosulatlanul a Timberland Finance International fióktelepe

Az MNB 30 millió forint piacfelügyeleti bírságot szabott ki a Timberland Finance International GmbH & Co. KG magyarországi fióktelepére jogosulatlan függő ügynöki tevékenység miatt. A társaság fióktelepe kötvények jegyzését segítette elő hazai ügyfelek részére anélkül, hogy tevékenységét a jegybank előzetesen nyilvántartásba vette volna.

A Magyar Nemzeti Bank (MNB) piacfelügyeleti eljárást folytatott le a németországi Timberland Finance International GmbH & Co. KG Magyarországi Fióktelepe „kényszertörlés alatt” tevékenysége nyomán. Az MNB az eljárás adatai, iratai alapján feltárta, hogy a fióktelep függő ügynöki tevékenységet végzett, amelynek keretében egy, az Európai Gazdasági Térségben (EGT) működő befektetési vállalkozás számára – kötvények jegyzése érdekében – magyar befektetőket közvetített.

A pénzügyi felügyelet megállapította, hogy a fióktelep a befektetési vállalkozásokról szóló törvény (Bszt.) alapján nem szerepelt a felügyelet nyilvántartásában. A Timberland Finance International fióktelepe tehát jogosulatlanul, nyilvántartásba vétel nélkül végezte tőkepiaci függő ügynöki tevékenységét.

Megállapításai nyomán az MNB azonnali hatállyal megtiltotta a Timberland Finance International fióktelepének a bejelentés nélküli függő ügynöki tevékenység folytatását, és a társaságra – a becsült vagyoni előnyét is mérlegelve – 30 millió forint piacfelügyeleti bírságot szabott ki.

A bírságösszeg kapcsán súlyosbító tényezőnek minősült, hogy a fióktelep kétséget kizáróan legalább egy éven át folytatta jogosulatlan tevékenységét, s ennek nyomán számos magyar befektető vonatkozásában segítette elő a kötvények jegyzését. Egyebek mellett további súlyosító körülménynek számított, hogy a közvetítés kapcsán érintett befektetési vállalkozás sem a székhelye szerinti EGT-tagállamban, sem itthon nem tagja befektetővédelmi rendszernek, így a közvetítés az érintett hazai befektetőket jelentős kockázatnak tette ki.

Az MNB a történtek miatt feljelentést is tesz az illetékes ügyészségen. Emlékezetes az is, hogy a felügyelet több évvel ezelőtt már kezdeményezte a német felügyeleti hatóság (BaFin) eljárását a Timberland-csoport egy másik tagjának aggályos magyarországi tevékenysége miatt.

A Magyar Nemzeti Bank H-PJ-III-B-10/2024. számú határozata a Timberland Finance International GmbH & Co. KG Magyarországi Fióktelepe „kényszertörlés alatt” (székhely: 1068 Budapest, Benczúr utca 47.; értesítési cím: 1117 Budapest, Október huszonharmadika utca 8-10. 4. emelet 422.; cégjegyzékszám: 01-17-001166) szemben bejelentés hiányában végzett tevékenység megtiltása és piacfelügyeleti bírság intézkedések alkalmazásáról

Sajtókapcsolat:

* +36 1 428 2600
* sajto@mnb.hu

Eredeti tartalom: Magyar Nemzeti Bank

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/12426/kotvenyek-jegyzeset-segitette-elo-jogosulatlanul-a-timberland-finance-international-fioktelepe/